
Text rozhodnutia
Súd: Krajský súd Bratislava Spisová značka: 8Sa/93/2018 Identifikačné číslo súdneho spisu: 1018201409 Dátum vydania rozhodnutia: 30. 09. 2019 Meno a priezvisko sudcu, VSÚ: JUDr. Blanka Malichová ECLI: ECLI:SK:KSBA:2019:1018201409.1 Uznesenie Krajský súd v Bratislave v právnej veci žalobcu: C. R., narodený XX.XX.XXXX, bytom H. XXXXX/XX, XXX XX W. nad F. proti žalovanému: Ústredie práce, sociálnych veci a rodiny Bratislava, so sídlom Špitálska ulica č. 8, 812 67 Bratislava, v konaní o správnej žalobe v sociálnych veciach (o preskúmanie zákonnosti rozhodnutia žalovaného č. 2018/124534/222/SSZOSK zo dňa 19. júla 2018), takto r o z h o d o l : Krajský súd v Bratislave p o s t u p u j e vec vedenú pod sp. zn. 8Sa/93/2018 miestne príslušnému Krajskému súdu v Košiciach. o d ô v o d n e n i e : 1. Dňa 02.10.2018 bola Krajskému súdu v Bratislave ako správnemu súdu doručená správna žaloba, v ktorej žalobca navrhol, aby súd zrušil rozhodnutie č. 2018/124534/222/SSZOSK zo dňa 19.07.2018 (ďalej iba „napadnuté rozhodnutie“) v spojení s rozhodnutím č. 2018/124534/222/SSZOSK zo dňa 19.07.2018 (správne malo byť č.k.: TV6/ASO/ZAM/2018/10274 zo dňa 29.05.2018) a vec vrátil Úradu práce, sociálnych vecí a rodiny v Trebišove ako orgánu verejnej správy nižšieho stupňa na ďalšie konanie. Zo žaloby vyplýva, že napadnutým rozhodnutím žalovaný zamietol v celom rozsahu odvolanie žalobcu podané proti rozhodnutiu prvostupňového orgánu, ktoré potvrdil. Uvedeným prvostupňovým rozhodnutím Úrad práce, sociálnych vecí a rodiny v Trebišove vyradil žalobcu dňom 25.04.2018 z evidencie uchádzačov o zamestnanie. 2. Podľa § 6 ods. 1 zákona č. 162/2015 Z. z. Správny súdny poriadok (ďalej len „SSP“), správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 3. Podľa § 6 ods. 2 písm. c/ SSP, správne súdy rozhodujú v konaniach o správnych žalobách v sociálnych veciach. 4. Podľa § 10 SSP, na konanie a rozhodovanie v správnom súdnictve sú vecne príslušné krajské súdy, ak tento zákon neustanovuje inak. 5. Podľa § 13 ods. 1 SSP, miestne príslušným je krajský súd, v ktorého obvode má sídlo orgán verejnej správy, ktorý rozhodol v prvom stupni, ak tento zákon neustanovuje inak. 6. Podľa § 13 ods. 3 SSP, v konaní o správnej žalobe proti rozhodnutiam o poskytovaní právnej pomoci podľa osobitného predpisu, v konaniach podľa § 6 ods. 2 písm. c/ a d/ a na konanie o vykonateľnosti rozhodnutí cudzích orgánov verejnej správy je miestne príslušný krajský súd, v ktorého obvode má žalobca adresu trvalého pobytu, miesto podnikania alebo sídlo; ak takého súdu niet a žalobcom je fyzická osoba, je miestne príslušný krajský súd, v ktorého obvode sa fyzická osoba zdržuje. 7. Podľa § 18 ods. 2 prvá veta SSP, ak správny súd zistí, že nie je vecne, miestne alebo kauzálne príslušný, postúpi vec uznesením príslušnému správnemu súdu. 8. Podľa § 97 SSP, ak tento zákon neustanovuje inak, správny súd kedykoľvek počas konania prihliada na to, či sú splnené procesné podmienky, za ktorých môže správny súd konať a rozhodnúť (procesné podmienky). 9. Podľa § 199 ods. 1 písm. a/ SSP, sociálnymi vecami sa na účely tohto zákona rozumie rozhodovanie Sociálnej poisťovne. 10. S poukazom na vyššie citované zákonné ustanovenia Krajský súd v Bratislave skúmal svoju miestnu príslušnosť na konanie. V zmysle ustanovenia § 13 ods. 3 SSP je na konanie o správnej žalobe v sociálnych veciach miestne príslušný krajský súd, v ktorého obvode má žalobca adresu trvalého pobytu, resp. v obvode ktorého sa žalobca zdržuje. 11. Súd postupuje vec v zmysle § 18 ods. 2 SSP Krajskému súdu v Košiciach, vecne a miestne príslušnému na konanie o správnej žalobe v sociálnych veciach podľa § 13 ods. 3 SSP, nakoľko mesto Čierna nad Tisou, v ktorom sa podľa žaloby nachádza adresa trvalého pobytu žalobcu, je podľa § 10 zákona č. 221/1996 Z. z. o územnom a správnom usporiadaní SR v spojení s nariadením vlády SR č. 258/1996 Z. z., ktorým sa vydáva zoznam obcí a vojenských obvodov tvoriacich jednotlivé okresy, súčasťou okresu Trebišov patriaceho podľa § 2 ods. 50 v spojení s § 3 ods. 8 písm. g/ zákona č. 371/2004 Z. z. o sídlach a obvodoch súdov SR do územnej pôsobnosti Okresného súdu Trebišov, ktorého obvod prislúcha do územnej pôsobnosti Krajského súdu v Košiciach. Poučenie: Proti tomuto uzneseniu kasačná sťažnosť nie je prípustná (§ 439 ods. 2 písm. d/ SSP).

